**AIŠKINAMASIS RAŠTAS**

PRIE SAVIVALDYBĖS TARYBOS SPRENDIMO

DĖL KLAIPĖDOS MIESTO SAVIVALDYBĖS TARYBOS 2011 M. RUGSĖJO 23 D. SPRENDIMO NR. T2-288 DĖL Vietinės rinkliavos už gyvūnų (šunų, kačių) registravimą ir laikymą daugiabučiuose namuose klaipėdos mieste nuostatų PATVIRTINIMO PRIPAŽINIMO NETEKUSIU GALIOS PROJEKTO

**1. Sprendimo projekto esmė, tikslai ir uždaviniai.**

Tarybos sprendimo projektu siūloma pripažinti netekusiu galios Klaipėdos miesto savivaldybės tarybos 2011 m. rugsėjo 23 d. sprendimą Nr. T2-288 ,,Dėl Vietinės rinkliavos už gyvūnų (šunų, kačių) registravimą ir laikymą daugiabučiuose namuose Klaipėdos mieste nuostatų patvirtinimo“, nes pakeistas teisinis reglamentavimas, kurio pagrindu su Įstatymo įgyvendinimu susijusi Savivaldybių institucijai pavesta funkcija – organizuoti kačių, šunų ir šeškų, taip pat pagal poreikį kitų gyvūnų augintinių registravimą ir ženklinimą, nuo 2016-01-01 yra priskiriama Valstybinei maisto ir veterinarijos tarnybai. Panaikinus savivaldybių administracijos kompetenciją - registruoti gyvūnus, Vietinė rinkliava už gyvūnų registravimą ir laikymą daugiabučiuose namuose (toliau - Rinkliava) taip pat naikinama.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos gyvūnų gerovės ir apsaugos įstatymu panaikinta savivaldybių administracijos kompetencija - registruoti gyvūnus. Nuo 2016 m. sausio 1 d. ši funkcija suteikiama Valstybinei maisto ir veterinarijos tarnybai.

**3. Kokių rezultatų laukiama.**

Panaikinus Vietinę rinkliavą už gyvūnų registravimą ir laikymą daugiabučiuose namuose (toliau - Rinkliavą) sumažėja mokesčių našta Klaipėdos miesto gyventojams. Taip pat pažymime, kad nutraukus gyvūnų registravimą ir Rinkliavos rinkimą Klaipėdos miesto savivaldybės administracija šiais veiksmais skatintų Klaipėdos miesto gyventojus ženklinti savo augintinius, taip pat sąlyginai mažintų savivaldybės skiriamas lėšas beglobių gyvūnų išlaikymui Všį „Būk mano draugas“. Esant didesniam skaičiui suženklintų gyvūnų, ženkliai padidės tikimybė į prieglaudą patekusį gyvūną grąžinti jo savininkui, kuris įstatymiškai yra įpareigotas savo lėšomis atlyginti gyvūnų globos organizacijos patirtas išlaidas, susijusias su gyvūno gaudymu ir išlaikymu. Taip pat padidėtų galimybė identifikuoti šuns, sukėlusio grėsmę aplinkiniams, savininką ir taikyti jam įstatymų numatytą atsakomybę už Gyvūnų laikymo Klaipėdos miesto savivaldybės teritorijos gyvenamojoje vietovėje taisyklių pažeidimus.

**4. Sprendimo projekto rengimo metu gauti specialistų vertinimai.**

Valstybinės maisto ir veterinarijos tarnybos specialistai rengiamą Sprendimo projektą vertina teigiamai.

**5. Išlaidų sąmatos, skaičiavimai, reikalingi pagrindimai ir paaiškinimai.**

Rinkliava nepadengia gyvūnų registravimo kaštų.

**6. Lėšų poreikis šio sprendimo įgyvendinimui nebus reikalingas.**

Savivaldybės lėšų sprendimo įgyvendinimui nereikia.

**7. Galimos teigiamos ar neigiamos sprendimo priėmimo pasekmės.**

Teigiama sprendimo priėmimo pasekmė yra ta, kad panaikinus Rinkliavą sumažės mokestinė našta gyventojams.

PRIDEDAMA:

1. 2011 m. rugsėjo 23 d Klaipėdos miesto savivaldybės tarybos sprendimas dėl Vietinės rinkliavos už gyvūnų (šunų, kačių) registravimą ir laikymą daugiabučiuose namuose Klaipėdos mieste nuostatų patvirtinimo Nr. T2-288, 5lapai;

2. Lietuvos Respublikos gyvūnų gerovės ir apsaugos įstatymas,10 lapų;

3. 2015-01-30 Lietuvos gyvūnų teisių apsaugos organizacijos raštas Nr. R1-566, 2lapai.

Miesto tvarkymo skyriaus vedėja Irena Šakalienė